Lindie Strydom: Maslow se hiërargie | Maroela Media
Meeste van ons ken Maslow se hiërargie van behoeftes. Hy stel 'n baie logiese vloei voor in die vorm van 'n driehoek wat heel onder begin met ons mees basiese behoeftes van veiligheid: kos en 'n dak oor ons kop. En sy filosofie of teorie is dat, soos jy daardie basiese behoeftes verwesenlik, kan jy bou na 'n volgende vlak tot die hoogtepunt of spitspunt waar jy 'n vol en vervulde lewe leef – nie net tot voordeel van jouself nie, maar juis ander om jou.
Dit maak vir my baie sin, maar in ons Suid-Afrikaanse konteks waar 'n geweldige gees van entitlement heers van "eers dit dan dat", is ek bang hier kruip dalk 'n selfregverdiging in waar ek sit en wag vir die minimum wat my toekom voor ek uiteindelik eendag 'n maksimum lewe kan leef. Of my eie behoefte en tekorte is die rede (dalk verskoning) hoekom ek nog nie buite myself kan fokus nie!
God se hiërargie werk anders! Daar is nie 'n een plus een is altyd twee, of as A dan B, nie! As Hy die Here van ons lewe is, en ons soos Paulus kan verklaar in oorvloed of tekort – "ek is tot alles in staat deur Christus wat my die krag gee", kan ek in watter omstandighede ook al, 'n vol en vervulde lewe leef tot voordeel van ander en tot verheerliking van God!
Ek leef nie meer met 'n minimum gesindheid soos 'n student wat bang is hy het homself ooreis as hy 51% kry en die slaagsyfer was net 50 nie… Ek antwoord nie met my lewe op 'n salaris of 'n posbeskrywing nie, want dan het ek die minimum kriteria bestudeer en streng daarby gehou. Ek antwoord met my lewe op die Here se roeping! Ek doen wat ook al ek doen van harte soos vir Hom en nie vir mense nie! Ek werk vir die Here, al is ek op niemand se payroll aan die einde van die maand nie! En omdat 'n "maksimum" God wat Sy alles en Sy beste vir my gegee het, Here is van my lewe, leer ek om in elke en alle omstandighede maksimum te leef!
My ekstra myle en "meer as wat van my verwag of vereis word", is deel van my dankie aan God vir die maksimum wat Hy so onverdiend vir my gee! En daardie "ekstra" waarvan niemand eers hoef te weet nie en waarvoor ek juis geen vergoeding of betaling ontvang nie, is my vreugde en lofprysing aan God!
Breek uit jou lineêre bestaan wat wag vir eers dit en dan dat en sterf aan jou entitlement! Niemand skuld jou iets nie! Ontdek die vryheid van 'n maksimum vervulde lewe tot voordeel van ander en tot verheerliking van God maak nie saak waar jy is nie!